ข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 14)

ข้อกำหนด
ออกตามความในมาตรา
๙ แห่งพระราชกำหนด
การบริหารราชการในสถานการณ์ฉุกเฉิน
พ.ศ. ๒๕๔๘
(ฉบับที่ ๑๔)[๑]

ตามที่ได้มีประกาศสถานการณ์ฉุกเฉินในทุกเขตท้องที่ทั่วราชอาณาจักรตั้งแต่วันที่
๒๖ มีนาคม พ.ศ. ๒๕๖๓ และต่อมาได้ขยายระยะเวลาการบังคับใช้ประกาศสถานการณ์ฉุกเฉินดังกล่าวออกไปเป็นคราวที่
๕ จนถึงวันที่ ๓๐ กันยายน พ.ศ. ๒๕๖๓ นั้น

โดยที่รัฐบาลตระหนักถึงความจำเป็นที่จะต้องผ่อนคลายมาตรการควบคุมการระบาดของโรคติดเชื้อไวรัสโคโรนา 2019 หรือโรคโควิด - 19 เพื่อให้บรรดาสถานที่ กิจการ
หรือกิจกรรมที่อาจมีความเสี่ยงสูงต่อการระบาดของโรคโควิด - 19 สามารถเปิดดำเนินการได้
และได้ดำเนินการผ่อนคลายมาตรการต่าง ๆ อย่างต่อเนื่องและค่อยเป็นค่อยไป ซึ่งนายกรัฐมนตรีได้พิจารณาและมีคำสั่งอนุญาตให้สถานที่
กิจการ หรือกิจกรรมบางประเภทให้สามารถทดลองเปิดดำเนินการได้ภายใต้มาตรการที่จำเป็นเพื่อป้องกันและควบคุมการระบาดของโรค
ตามข้อเสนอของคณะกรรมการเฉพาะกิจพิจารณาผ่อนคลายการบังคับใช้มาตรการป้องกันและยับยั้งการแพร่ระบาดของโรคติดเชื้อไวรัสโคโรนา 2019 (โควิด - 19) ซึ่งจากการประเมินผลพบว่า สถานที่
กิจการ หรือกิจกรรมนั้นมีความเหมาะสมที่สามารถเปิดดำเนินการต่อไปได้

อาศัยอำนาจตามความในมาตรา
๙ แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ และมาตรา ๑๑
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ นายกรัฐมนตรีจึงออกข้อกำหนดและข้อปฏิบัติแก่ส่วนราชการทั้งหลาย
ดังต่อไปนี้

ข้อ
๑  การเปิดดำเนินการสถานที่ กิจการ
และกิจกรรมต่าง ๆ ให้สถานที่ กิจการและกิจกรรมต่าง ๆ ที่เคยผ่อนคลายหรืออนุญาตให้เปิดดำเนินการไว้แล้วคงดำเนินการได้ต่อไปภายใต้เงื่อนไข
เงื่อนเวลา รวมทั้งมาตรการป้องกันโรค การจัดระบบและระเบียบต่าง ๆ ตามที่ทางราชการกำหนดไว้เดิม
และให้สถานที่ กิจการ และกิจกรรมที่นายกรัฐมนตรีได้เคยอนุญาตให้เปิดดำเนินการในขั้นทดลองดังต่อไปนี้
สามารถเปิดดำเนินการได้ต่อเนื่องตามความสมัครใจและความพร้อม
(๑)
การเปิดโรงเรียน สถาบันการศึกษา มหาวิทยาลัย โรงเรียนหรือสถาบันกวดวิชาและการจัดให้มีการเรียนการสอนแบบครบจำนวน
ครบห้องเรียน ครบชั้นเรียน
(๒)
สนามกีฬาหรือสถานที่ที่เคยผ่อนคลายให้สามารถจัดการแข่งขันกีฬาได้ ให้มีผู้ชมการแข่งขันอยู่ในสนามแข่งขันได้
โดยผู้จัดการแข่งขันต้องดำเนินการตามมาตรการป้องกันโรคที่ทางราชการกำหนดอย่างเคร่งครัด
(๓)
พาหนะเพื่อการขนส่งสาธารณะทั้งทางบกและทางน้ำสามารถบรรทุกผู้โดยสารได้เต็มตามความจุมาตรฐานของพาหนะนั้น
ๆ  ทั้งนี้ ภายใต้กฎหมายและระเบียบที่เกี่ยวข้อง
รวมทั้งการตรวจสอบและกำกับดูแลของหน่วยงานที่รับผิดชอบอย่างเคร่งครัด
ผู้มีหน้าที่รับผิดชอบในกิจการ
กิจกรรมและสถานที่ดังกล่าวต้องจัดให้มีการปฏิบัติตามมาตรการป้องกันโรค เงื่อนไขการจัดระเบียบและระบบต่าง
ๆ คำแนะนำของทางราชการ รวมทั้งกฎหมาย กฎ หรือระเบียบที่เกี่ยวข้องด้วย ซึ่งพนักงานเจ้าหน้าที่มีอำนาจตรวจสอบการดำเนินการและหากพบการกระทำที่อาจมีความเสี่ยงต่อการแพร่โรค
พนักงานเจ้าหน้าที่อาจให้คำแนะนำ ตักเตือนห้ามปราม และมีอำนาจกำหนดช่วงระยะเวลาเพื่อให้ดำเนินการปรับปรุงแก้ไขรวมทั้งเสนอให้ผู้มีอำนาจมีคำสั่งปิดสถานที่ไว้เป็นการชั่วคราวและดำเนินคดีต่อผู้ฝ่าฝืนด้วยก็ได้

ข้อ
๒  การบังคับใช้มาตรการป้องกันโรค
ให้เจ้าของ ผู้ประกอบการ หรือผู้ดูแลรับผิดชอบสถานที่ กิจกรรมและกิจการต่าง ๆ
จัดให้มีมาตรการป้องกันโรคตามที่ทางราชการกำหนดและให้ผู้ใช้บริการหรือเข้าไปยังสถานที่หรือร่วมทำกิจกรรมเช่นว่านั้นสวมหน้ากากอนามัยหรือหน้ากากทางเลือก
รักษาระยะห่าง และปฏิบัติตามมาตรการป้องกันโรคตามที่ทางราชการกำหนดตลอดจนเข้าระบบแอปพลิเคชันที่กำหนด และต้องยอมรับการกักกันตามระยะเวลาและในสถานที่ที่รัฐกำหนดหากอยู่ในข่ายที่ต้องรับการกักกัน

ข้อ
๓  การประสานงาน ในกรณีมีปัญหาเกี่ยวกับการดำเนินการทั้งในส่วนของประชาชนและพนักงานเจ้าหน้าที่ตามข้อกำหนดนี้ ให้หารือหรือประสานงานกับคณะกรรมการเฉพาะกิจพิจารณาผ่อนคลายการบังคับใช้มาตรการในการป้องกันและยับยั้งการแพร่ระบาดของโรคติดเชื้อไวรัสโคโรนา 2019 (โควิด - 19) ซึ่งมีเลขาธิการสภาความมั่นคงแห่งชาติในฐานะหัวหน้าสำนักงานประสานงาน
กลางศูนย์บริหารสถานการณ์โควิด - 19 เป็นประธาน

ทั้งนี้ ตั้งแต่วันที่ ๑ กันยายน
พ.ศ. ๒๕๖๓ เป็นต้นไป

ประกาศ
ณ วันที่ ๓๑ สิงหาคม พ.ศ. ๒๕๖๓
พลเอก
ประยุทธ์  จันทร์โอชา
นายกรัฐมนตรี

วิวรรธน์/จัดทำ
๑ กันยายน ๒๕๖๓

ภาณุรุจ/ตรวจ
๒ กันยายน ๒๕๖๓

[๑]
ราชกิจจานุเบกษา เล่ม ๑๓๗/ตอนพิเศษ ๑๙๙ ง/หน้า ๒๗/๓๑ สิงหาคม
๒๕๖๓